በዞኑ ተጨማሪ 13 ተጠርጣሪዎች እና 8 የተለያዩ የጦር መሣሪያዎች በቁጥጥር ስር መዋላቸው ተገልጿል።
በቤኒሻንጉል ጉሙዝ ክልል መተከል ዞን የተለያዩ አካባቢዎች ከተፈጠሩ የፀጥታ ችግሮች ጋር በተያያዘ ተጨማሪ 13 ተጠርጣሪዎችና 8 የተለያዩ የጦር መሳሪያዎች በቁጥጥር ስር መዋላቸውን የክልሉ ሰላም ግንባታ እና ፀጥታ ቢሮ አስታውቋል፡፡በዞኑ ቡለን ወረዳ በቅርቡ የፀጥታ ችግር በተከሰተበት ኤጳር ቀበሌ በደረሰው ጉዳት ቀጥታ ተሳትፎ ሲያደርጉ ነበሩ የተባሉ አምስት ተጠርጣሪዎች ከአንድ ጂምስሪ እና አምስት ክላሽንኮቭ የጦር መሣሪያዎች ጋር በቁጥጥር ስር መዋላቸውን የክልሉ ሰላም ግንባታ እና ፀጥታ ቢሮ ኃላፊ አበራ ባያታ ተናግረዋል፡፡በተመሳሳይ በወምበራ ወረዳ መልካን ቀበሌ ከፍተኛ ኃላፊዎች በሠሩት የሕዝብ ግንኙነት ሥራ በቀበሌው በደረሰው ጉዳት ቀጥታ ተሳትፎ የነበራቸው አምስት ሽፍታዎች ከሁለት ክላሽንኮቭ የጦር ማሣሪያዎች ጋር የፀጥታ አካላትና ኅብረተሰቡ ባደረጉት የተቀናጀ ርብርብ እና የተኩስ ልውውጥ በቁጥጥር ስር መዋላቸውን አቶ አበራ አስታውቀዋል፡፡በመተከል ዞን ሁሉም አካባቢዎች የሕግ የበላይነት የማስከበር ሥራ በትኩረት እየተሠራ መሆኑን የጠቆሙት ኃላፊው በዞኑ እየተፈጠሩ ከሚገኙ የፀጥታ ችግሮች ጋር በተያያዘ በዳንጉር ወረዳ ሁለት፣ በጉባ ወረዳ ደግሞ አንድ ተጠርጣሪዎች በቁጥጥር ስር ውለው ጉዳያቸው በሕግ እየታዬ መሆኑንም ገልጸዋል፡፡ በዞኑ የሕግ የበላይነትን ለማስከበር ከፍተኛ ኃላፊዎች፣ የፌዴራልና የክልሉ ፀጥታ አካላት እንዲሁም ኅብረተሰቡ እየተሠሩት ያለውን ሥራ አጠናክረው እንደሚቀጥሉም ነው አቶ አበራ የተናገሩት፡፡በዞኑ ከተፈጠረው የፀጥታ ችግር ጋር በተያያዘ እየተሠራ ባለው የሕግ የበላይነት ማስከበር ሥራ ከዚህ ቀደም 358 ተጠርጣሪዎች በሕግ ቁጥጥር ስር መዋላቸውን አስታውሶ የዘገበው የክልሉ የመንግሥት ኮሙዩኒኬሽን ጉዳዮች ጽሕፈት ቤት ነው፡፡